石季野縣丞見示喜雨詩次韻爲謝
作者：晁公遡
朝代：宋

paragraphs: 驕陽裂厚地，沃壤變焦土。
野老呼蒼天，吁嗟擊雩鼓。
三時農甚勞，一飽天宜與。
自慙爲刺史，封內當鎮撫。
有災累其人，無德及所部。
是邦喜譏切，相語聞儔侶。
不作傅說霖，空閔僖公雨。
敢欺二三子，難長數百戶。
徒知禱神祇，庶望救疾苦。
如起乖龍卧，便覺商羊舞。
坐令郡兩堰，豈減渠六輔。
茲晨理衣冠，未暇掛神武。
傷心念疲氓，稽首謝明主。
豐年必可期，甘澤常順序。
與君俱何幸，彼此德施普。